Pakenevia ihmisiä Välimerellä. Arkistokuva. Kuva: EPA/TOLGA BOZOGLU

Jos suomalaisten keskustelu turvapaikanhakijoiden määrästä, laadusta ja motiiveista ahdistaa, voi vaihtelun vuoksi seurata, miten muualla suhtaudutaan samaan asiaan.

Eteläisessä naapurissamme Virossa verkkolehtien otsikot ihmettelevät muun muassa sitä, miten arvostetut yhteiskunnan jäsenet kommentoivat pakolaisia.

Eesti Kaitseliit -maanpuolustusjärjestön asiantuntija Urmas Reitelmann kohahdutti kirjoittamalla omalla Facebook-seinällään pakolaisista, jotka voi nähdä ”Euroopasta valuvana saastana, torakoina, ihmisroskana, joka tulee torjua”. Hänen mukaansa pakolaiset eivät ole sopeutuneet Viroon aiemminkaan.

Suojeluskuntatoiminnan lehdistövastaava ehätti pian kertomaan, että mielipiteet ovat Reitelmannin omia, mutta asiasta kyllä puhutaan tämän kanssa.

Myös entinen poliitikko ja nykyisin puolustuvoimien palveluksessa oleva tv-kasvo Hannes Võrno sai tuta, millainen myrsky varomattomista sanoista sosiaalisessa mediassa nousee. Hän viittasi turvapaikanhakijoihin muun muassa sanalla ”murjaani”. Myöhemmin Võrno tähdensi sanomisiaan painottaen, ettei kirjoittanut mitään kenenkään ihonväristä eikä rodusta.

Yleisön reaktiot mainituista tapauksista kertoviin verkkouutisiin vaikuttavat enimmäkseen avoimen rasistisilta.

Viron yleisradion ERR:n sivuilla Tarton yliopiston tiedotusopin professori Triin Vihalemm pohtii sen sijaan, miksi Viro tuntuu nyt olevan oikea vihan ja vastustuksen pesä. Syyksi hän arvelee huonoja kokemuksia aiemmilta vuosilta ja pelkoa ääriuskonnollisia aineksia kohtaan.

Viro tunnetaan tiukasta linjastaan turvapaikanhakijoiden suhteen.